Meisie (7) ontvoer, van brug afgegooiFoto: Pixabay Die polisie in Massachusetts in die VSA sê ŉ ondersoek duur steeds voort nadat ŉ sewejarige meisie van dié deelstaat onlangs uit haar grootouers se huis ontvoer en oomblikke later van ŉ brug tot in ŉ meer gegooi is. Die Amerikaanse nuuswebwerf CBS berig die meisie is glo tydens ŉ partytjie by haar grootouers se huis deur ŉ familievriend ontvoer en toe later vanaf ŉ brug in die Quinsigamond-meer gegooi. Volgens polisieowerhede het die man, glo ŉ onderwyser by ŉ privaat skool, die meisie ook gewurg voor hy haar van die brug afgegooi het. Sy het glo talle beserings opgedoen, maar daarin geslaag om na die oewer te swem en hulp by ŉ vreemdeling te ontbied. Maeve Geary, die vrou aan wie se deur die meisie geklop het nadat sy daarin geslaag het om te ontsnap, het tydens die verdagte se hofverskyning die meisie se waagmoed geprys. Geary sê die meisie, wat glo slaapklere aangehad het, was papnat en het verskeie kneusplekke aan haar lyf gehad. “Ek wil hê sy moet weet hoe wonderlik sy is en dat dié einste waagmoed en veggees nie verlore moet raak nie. Ek is dankbaar sy het oorleef en hoop sy sal in veilige hande wees.” Die Massachusetts-polisie het intussen na sake-eienaars uitgereik om kringtelevisiebeeldmateriaal van die gebied aan die polisie beskikbaar te stel om met die ondersoek te help. Die familievriend, wat Maandag in die hof verskyn het, het skuld op die aanklagte teen hom ontken. Volgens berigte is die man enkele dae daarna by sy werk afgedank. ŉ Polisie-ondersoek duur voort.